JFK เป็นประธานาธิบดี 3 ปี แต่โลกจำไป 50 ปี
“อย่าถามว่าประเทศทำอะไรให้คุณ แต่จงถามว่า คุณทำอะไรให้กับประเทศบ้าง” นี่คือคำกล่าวของหนึ่งในประธานาธิบดีที่อายุน้อยที่สุด และได้รับความนิยมมากที่สุดในประวัติศาสตร์ สหรัฐอเมริกา John F. Kennedy (JFK)  แล้ว JFK มีผลงานที่น่าสนใจอะไรบ้าง ลงทุนแมนจะเล่าให้ฟัง
10 ต.ค. 2562

JFK เป็นประธานาธิบดี 3 ปี แต่โลกจำไป 50 ปี / โดย ลงทุนแมน
“อย่าถามว่าประเทศทำอะไรให้คุณ แต่จงถามว่า คุณทำอะไรให้กับประเทศบ้าง”
นี่คือคำกล่าวของหนึ่งในประธานาธิบดีที่อายุน้อยที่สุด
และได้รับความนิยมมากที่สุดในประวัติศาสตร์ สหรัฐอเมริกา
John F. Kennedy (JFK)
แล้ว JFK มีผลงานที่น่าสนใจอะไรบ้าง
ลงทุนแมนจะเล่าให้ฟัง
JFK เป็นคนอเมริกันเชื้อสายไอริช จบการศึกษาจากมหาวิทยาลัย Harvard
เป็นลูกของ Joseph Kennedy นักการเมืองซึ่งมีฐานะร่ำรวยมาจากการทำธุรกิจ
โดยสิ่งหนึ่งที่ Joseph ใฝ่ฝันมาตลอด คืออยากเห็นลูกชายคนโตเป็นประธานาธิบดี
แต่เนื่องจากลูกชายคนโตได้เสียชีวิต จากการรบในสงครามโลกครั้งที่ 2
ความคาดหวังทั้งหมดจึงมาอยู่ที่ JFK แทน
หลังจากรอดชีวิตกลับมาจากสงครามโลกครั้งที่ 2 ในปี 1952 JFK ได้รับเลือกเป็น ส.ส. ครั้งแรกใน รัฐแมสซาชูเซตส์ ภายใต้สังกัดพรรคเดโมแครต
และหลังจากนั้นอีก 8 ปี เขาก็ได้รับเลือกเป็นประธานาธิบดีคนที่ 35 ของสหรัฐอเมริกา โดยมีอายุเพียง 43 ปี
แต่ช่วงที่ JFK เป็นประธานาธิบดี ได้สร้างเหตุการณ์สำคัญหลายอย่างให้กับโลก
ไม่ว่าจะเป็น…
โครงการส่งมนุษย์ไปดวงจันทร์
เหตุการณ์สงครามเวียดนาม
การแก้ปัญหาเศรษฐกิจที่ตกต่ำหลังสงครามโลกครั้งที่ 2
และการยกเลิกกฎหมายการจ่ายค่าจ้างโดยพิจารณาจากเพศ
หรือ การสนับสนุนให้เกิดความเท่าเทียมทางสีผิว
แต่สิ่งหนึ่งที่ถือว่าเป็นผลงานชิ้นสำคัญ คือ
การแก้วิกฤตินิวเคลียร์ที่ประเทศคิวบา และช่วยหยุดสงครามโลกครั้งที่ 3 เอาไว้ได้
โดยในช่วงสงครามเย็น สหภาพโซเวียตได้มีการก่อสร้างและติดตั้ง นิวเคลียร์จำนวนมากไว้ที่ประเทศคิวบา
ซึ่งระยะทางห่างจากแผ่นดินของสหรัฐอเมริกาไม่กี่ร้อยกิโลเมตร ซึ่งอาจทำให้สหรัฐอเมริกาถูกโจมตีได้ตลอดเวลา
ด้วยการเจรจาต่อรองของรัฐบาลภายใต้การนำของ JFK จึงทำให้วิกฤติครั้งนั้นผ่านมาได้
อย่างไรก็ตาม หลังจาก JFK ดำรงตำแหน่งได้ 3 ปี JFK โดนลอบสังหาร ที่เมือง Dallas ในช่วงที่เขากำลังนั่งรถแบบเปิดหลังคาพาเหรดรอบเมือง JFK โดนยิง 2 นัดที่บริเวณลำคอและหัว
แม้ว่าภายหลัง Harvey Oswald คนลงมือสังหารจะถูกจับกุม แต่คำถามที่ยังถกเถียงในสังคมทุกวันนี้ คือ Oswald ลงมือคนเดียว หรือได้รับการสนับสนุนจากกลุ่มอื่น เช่น KGB จากสหภาพโซเวียต หรือกลุ่มคนในสหรัฐอเมริกาเองกันแน่
ด้วยผลงานของ JFK ที่สร้างไว้มากมาย ชื่อของเขาจึงถูกนำไปตั้งเป็นชื่อสถานที่ ที่ไม่ใช่แค่ในประเทศสหรัฐอเมริกา แต่เป็นสถานที่ทั่วโลก ทั้งสนามบิน ห้องสมุด และอาคารต่างๆ
จากวันนั้นจนถึงวันนี้
แม้ว่าจะผ่านไปนานกว่า 50 ปีแล้ว
แต่ทุกครั้งที่มีการสำรวจความนิยมของชาวอเมริกัน
ประธานาธิบดี JFK ยังคงอยู่ในอันดับแรกๆ เสมอ
น่าแปลกใจที่แม้เขาจะอยู่ในตำแหน่งประธานาธิบดีเพียง 3 ปี
แต่ผลงานของ JFK กลับได้รับการยอมรับ และยกย่องจนถึงทุกวันนี้
นั่นอาจเป็นเพราะ ผลงานของเขาสามารถสร้างแรงบันดาลใจ และหลายอย่างที่เกิดขึ้นในปัจจุบัน ก็มีรากฐานมาจากความคิดของเขา
ไม่ว่าจะเป็น โครงการสำรวจดวงจันทร์ ที่เขาเป็นผู้ริเริ่ม หรือ การสนับสนุนให้เกิดความเท่าเทียมกันในสังคม
สิ่งหนึ่งที่เราได้จากเรื่องนี้ ก็คือ ถ้าเรามีพลังพอจะทำอะไรที่สามารถเปลี่ยนแปลงสังคมให้ดีขึ้น ให้เราลงมือทำทันที ไม่เช่นนั้นเราอาจจะไม่ได้ทำ..
เราจะมีเวลาเหลืออยู่อีกนานเท่าไร ไม่สำคัญเท่า “เราจะทำอะไรเพื่อประเทศชาติบ้าง”
ตัวอย่างเช่น JFK มีเวลาแค่ 3 ปี ก็สามารถวางรากฐานสิ่งต่างๆ จนส่งผลมาถึงปัจจุบัน
ซึ่งมันอาจจะดีกว่า
คนที่มีอำนาจอยู่ในมือเป็นสิบๆ ปี แต่เลือกที่จะ ไม่ทำอะไรเลย..
----------------------
Blockdit โซเชียลมีเดีย รูปแบบใหม่
----------------------
References
-
-
-
-